Lancaster-hæren blev besejret i Slaget ved Towton den 29. marts 1461 af den døde hertug af Yorks ældste søn, den senere Edvard 4. af England, som afsatte kong Henrik og udråbte sig selv til konge. Margrete var fast besluttet på at genvinde sin søns arv og flygtede med ham ind i Wales og senere til Skotland. Da hun endte i Frankrig, fik hun en allieret i sin fætter, kong Ludvig 11. af Frankrig, og tilskyndet af ham accepterede hun en tilnærmelse fra Edvards tidligere vigtigste støtte, Richard Neville, der var blevet uvenner med sin tidligere ven på grund af Edvards ægteskab med Elizabeth Woodville og nu søgte hævn for tabet af sin politiske indflydelse. Warwicks datter, Anne Neville, blev for at cementere alliancen gift med Margretes søn Edvard, prinsen af Wales, og Margrete insisterede på, at Warwick skulle vende tilbage til England for at vise sit værd, før hun fulgte efter. Han viste sit værd og genindsatte kort efter Henrik 6. på tronen den 3. oktober 1470.